1 ปัจจัยความเสี่ยง

การดำเนินธุรกิจของบริษัทฯ ต้องเผชิญกับปัจจัยความเสี่ยงต่าง ๆ
ซึ่งความเสี่ยงดังกล่าวประกอบด้วยความเสี่ยงในการประกอบธุรกิจโดยทั่วไปและความเสี่ยงจากการประกอบธุรกิจของบริษัทฯ
ซึ่งอาจส่งผลกระทบอย่างมีนัยสำคัญต่อรายรับ ผลกำไร สินทรัพย์ สภาพคล่อง ผลประกอบการ
การดำเนินธุรกิจของบริษัทฯ หรือมูลค่าหุ้นของบริษัทฯ อย่างไรก็ตาม อาจมี ความเสี่ยงอื่นๆ
ซึ่งบริษัทฯ ไม่อาจทราบได้ในขณะนี้ หรือซึ่งบริษัทฯ
เห็นว่าอาจจะไม่มีผลกระทบอย่างมีนัยสำคัญต่อผลประกอบการหรือการดำเนินธุรกิจของบริษัทฯ
ในขณะนี้

1.1 ปัจจัยความเสี่ยงที่เกี่ยวข้องกับการประกอบธุรกิจของบริษัทฯ

1.1.1 ความผันผวนของอัตราดอกเบี้ย

การที่บริษัทฯ ได้รับวงเงินสินเชื่อจำนวน 13,030 ล้านบาทจากธนาคารกรุงไทย จำกัด (มหาชน)
(“ธนาคารกรุงไทย”) โดยมีอัตราดอกเบี้ยที่อ้างอิงจากอัตราดอกเบี้ยเงินกู้สำหรับลูกค้าชั้นดี
(Minimum Lending Rate) และ อัตราดอกเบี้ย Treasury Yield Curve
ที่ธนาคารกรุงไทยจะประกาศเป็นครั้งคราวนั้น
ต้นทุนทางการเงินและภาระในการชำระหนี้ของบริษัทฯ
จึงอาจเพิ่มสูงขึ้นเมื่อธนาคารกรุงไทยประกาศปรับเพิ่มอัตราดอกเบี้ยดังกล่าว นอกจากนี้
ความผันผวนของ อัตราดอกเบี้ยที่เพิ่มสูงขึ้นดังกล่าว
จึงอาจส่งผลกระทบอย่างมีนัยสำคัญต่อแนวทางการประกอบธุรกิจ ผลประกอบการ ฐานะการเงิน
หรือความสามารถของบริษัทฯ ในการแข่งขันในตลาดธุรกิจบัตรเครดิต บริษัทฯ
ไม่อาจรับประกันได้ว่า ธนาคารกรุงไทยจะไม่ปรับขึ้นอัตราดอกเบี้ยที่คิดจากบริษัทฯ ในอนาคต
อย่างไรก็ตาม บริษัทฯ เชื่อว่าบริษัทฯ สามารถปรับเพิ่มดอกเบี้ย ค่าธรรมเนียม และ/หรือ
ค่าบริการที่เรียกเก็บจากลูกค้าให้สอดคล้องกับภาระดอกเบี้ยที่เพิ่มขึ้นของบริษัทฯ ได้

1.1.2 ความไม่เพียงพอของเงินทุนหมุนเวียน

ปัจจุบัน บริษัทฯ ใช้แหล่งเงินทุนในการให้สินเชื่อบัตรเครดิตแก่ลูกค้าของบริษัทฯ
จากเงินกู้ยืมจากธนาคารกรุงไทย บริษัทฯ มียอดสินเชื่อสุทธิ ณ วันที่ 31 ธันวาคม 2545 จำนวน
7,007.78 ล้านบาท โดยนอกเหนือจากเงินทุนที่ได้จากการเสนอขายหุ้นเพิ่มทุนแล้ว บริษัทฯ
ใช้เงินทุนจากการกู้ยืมจากธนาคารกรุงไทยทั้งหมด ซึ่งหากบริษัทฯ
ไม่มีเงินทุนเพียงพอที่จะรองรับการขยายตัวทางธุรกิจ แผนการขยายการประกอบธุรกิจ
หรือผลการดำเนินงานของบริษัทฯ ในอนาคตอาจได้รับผลกระทบอย่างมีนัยสำคัญ แม้ว่าบริษัทฯ
ไม่มีเหตุผลใดๆ ที่จะเชื่อว่าธนาคารกรุงไทยจะลดหรือยกเลิกวงเงินกู้ที่บริษัทฯ
ได้รับอนุมัติอยู่ในปัจจุบันภายหลังการเสนอขายหุ้นต่อประชาชน
ข้อจำกัดที่ธนาคารกรุงไทยไม่อาจให้สินเชื่อแก่บริษัทฯ เกินกว่าร้อยละ 25 ของเงินกองทุนชั้นที่ 1
ของธนาคารกรุงไทยทำให้บริษัทฯ
กำหนดเป็นนโยบายที่จะไม่พึ่งพาแหล่งเงินทุนแหล่งใดแหล่งหนึ่งมากเกินไป ในขณะนี้บริษัทฯ
กำลังอยู่ในระหว่างการพิจารณาที่จะหาแหล่งเงินทุนหมุนเวียนอื่น เช่น
การออกตราสารหนี้เพื่อระดมทุนจากนักลงทุนและ/หรือประชาชนทั่วไป
และการกู้ยืมเงินจากสถาบันการเงินอื่น อย่างไรก็ตาม ในปัจจุบัน บริษัทฯ
ยังไม่มีนโยบายที่จะกู้ยืมเป็นเงินตราต่างประเทศเพื่อใช้เป็นทุนในการประกอบธุรกิจของบริษัทฯ

1.1.3 การสูญเสียสถานะสมาชิกของ Visa International Service Association และ
MasterCard International Incorporated

บริษัทฯ ดำเนินธุรกิจบัตรเครดิตโดยเป็นสมาชิกประเภท Associate ของ Visa
International Service Association (“VISA”) และสมาชิกประเภท Affiliate ของ
MasterCard International Incorporated (“MasterCard”)
ตามสัญญาโอนสินทรัพย์และสัญญาให้บริการด้านงานสนับสนุนระหว่างบริษัทฯ กับธนาคารกรุงไทย
ฉบับลงวันที่ 26 มิถุนายน 2545 ธนาคารกรุงไทยตกลงให้ความสนับสนุนบริษัทฯ
ในการดำรงสถานะสมาชิกภาพประเภท Associate และ Affiliate ของสถาบันดังกล่าวต่อไป
จนกว่าบริษัทฯ จะสมัครเป็นสมาชิกประเภท Principal ในขณะที่บริษัทฯ
ยังไม่ได้เป็นสมาชิกประเภท Principal บริษัทฯ
จะยังคงต้องได้รับการสนับสนุนจากธนาคารกรุงไทยซึ่งเป็นสมาชิกประเภท Principal
จึงจะสามารถดำรงสมาชิกภาพประเภท Associate และ Affiliate ต่อไปได้ ในกรณีที่บริษัทฯ
สูญเสียสมาชิกภาพของสถาบันทั้งสอง บริษัทฯ จะไม่สามารถออกหรืออนุญาตให้ลูกค้า
ใช้บัตรเครดิตภายใต้ชื่อ VISA หรือ MasterCard
หรือไม่สามารถใช้เครือข่ายบริการบัตรเครดิตหรือใช้สัญลักษณ์ของสถาบัน ดังกล่าวได้
อันจะส่งผลกระทบอย่างมีนัยสำคัญต่อรายได้ การประกอบธุรกิจหรือผลประกอบการของบริษัทฯ
อย่างไรก็ตาม ไม่มีเหตุผลใดที่ทำให้บริษัทฯ เชื่อว่าธนาคารกรุงไทยจะไม่ให้การสนับสนุนบริษัทฯ
ต่อไป และไม่มีเหตุผลใดที่บริษัทฯ หรือธนาคารกรุงไทยจะสูญเสียสมาชิกภาพ VISA และ
MasterCard เนื่องจากเท่าที่บริษัทฯ
ทราบสถาบันทั้งสองยังไม่เคยเพิกถอนสมาชิกภาพของสมาชิกรายใด อีกทั้งขณะนี้บริษัทฯ
กำลังดำเนินการสมัครเป็นสมาชิกประเภท Principal ของ VISA
โดยอยู่ในระหว่างการรออนุมัติจาก VISA

1.1.4 การสูญหายของข้อมูลเกี่ยวกับผู้ถือบัตรเครดิต

เนื่องจากข้อมูลทางธุรกิจของบริษัทฯ
ถูกเก็บรักษาไว้ในระบบสารสนเทศของธนาคารกรุงไทยซึ่งมีระบบจัดเก็บข้อมูลหลักและข้อมูลสำรองตามหลักการเก็บรักษาข้อมูล
โดยมีบริษัทกรุงไทย คอมพิวเตอร์ เซอร์วิสเซส จำกัด
ซึ่งเป็นบริษัทย่อยของธนาคารกรุงไทยเป็นผู้ให้บริการด้านงานสนับสนุนแก่บริษัทฯ
ในกรณีที่ระบบเทคโนโลยีสารสนเทศที่บันทึกข้อมูลทางธุรกิจของบริษัทฯ
โดยเฉพาะข้อมูลที่เกี่ยวข้องกับลูกค้าบัตรเครดิตและรายการการใช้จ่ายบัตรเครดิตของลูกค้าที่ดำเนินการโดย
บริษัท กรุงไทย คอมพิวเตอร์ เซอร์วิสเซส จำกัด ซึ่งเป็นระบบหลัก ขัดข้อง
หรือได้รับความเสียหาย บริษัทฯ
ยังคงสามารถดึงข้อมูลที่จัดเก็บไว้ในระบบจัดเก็บข้อมูลสำรองที่จัดเก็บที่บริษัทฯ และที่บริษัท กรุงไทย
คอมพิวเตอร์ เซอร์วิสเซส จำกัด ขึ้นมาใช้ได้ ดังนั้น บริษัทฯ จึงเชื่อว่า
การสูญหายของข้อมูลเกี่ยวกับผู้ถือบัตรเครดิตเป็นการชั่วคราวเนื่องจากข้อมูลหลักขัดข้อง
จึงไม่น่าจะมีผลกระทบต่อการดำเนินธุรกิจ รายได้ หรือผลประกอบการของบริษัทฯ อย่างมีนัยสำคัญ

1.1.5
การไม่ปฏิบัติตามสัญญาให้บริการด้านงานสนับสนุนและสัญญาว่าจ้างบริหารธุรกิจบัตรเครดิตโดยธนาคารกรุงไทย

ภายใต้ประกาศธนาคารแห่งประเทศไทยเรื่อง
การอนุญาตให้ธนาคารพาณิชย์ประกอบกิจการให้บริการด้านงานสนับสนุนแก่บุคคลอื่นฉบับลงวันที่ 26
ตุลาคม 2544
ธนาคารกรุงไทยสามารถให้บริการด้านงานสนับสนุนแก่บุคคลที่ธนาคารกรุงไทยถือหุ้นเกินกว่าร้อยละ
20 เช่น บริษัทฯ ได้ โดยในวันที่ 26 มิถุนายน 2545 บริษัทฯ ได้ทำสัญญากับธนาคารกรุงไทย
ซึ่งธนาคารกรุงไทยตกลงที่จะให้บริการด้านงานสนับสนุน (Back Office) แก่บริษัทฯ
เป็นระยะเวลา 15 ปีนับตั้งแต่วันที่ 1 กรกฎาคม 2545
ซึ่งในกรณีที่ธนาคารกรุงไทยไม่ปฏิบัติตามสัญญาให้บริการด้านงานสนับสนุนนั้นอาจจะส่งผลกระทบ
ต่อการดำเนินงานของบริษัทฯ
และในกรณีที่ธนาคารกรุงไทยไม่ปฏิบัติตามสัญญาว่าจ้างบริหารธุรกิจบัตรเครดิตจะทำให้บริษัทฯ
สูญเสียรายได้จากค่าธรรมเนียมการบริหารดังกล่าว อย่างไรก็ตาม ไม่มีเหตุใดที่ทำให้บริษัทฯ
เชื่อว่า ธนาคารกรุงไทยจะไม่ปฏิบัติตามสัญญาดังกล่าว
อีกทั้งการเข้าทำสัญญาดังกล่าวได้รับความเห็นชอบจากคณะกรรมการของธนาคารกรุงไทยแล้ว
อีกทั้งไม่มีเหตุใดที่ทำให้บริษัทฯ เชื่อว่าธนาคารกรุงไทยจะลดสัดส่วนการถือหุ้นของธนาคารในบริษัทฯ
ลงต่ำกว่าร้อยละ 20 (รายละเอียดสรุปของสัญญาว่าจ้างบริหารธุรกิจบัตรเครดิต โปรดดูข้อ 11
รายการระหว่างกัน)

1.1.6 การแก้ไขเปลี่ยนแปลงกฎหมายเกี่ยวข้องกับการประกอบธุรกิจบัตรเครดิต

การดำเนินธุรกิจบัตรเครดิตในอนาคต
จะต้องตกอยู่ภายใต้บทบัญญัติของพระราชบัญญัติการประกอบธุรกิจบัตรเครดิต
ซึ่งปัจจุบันร่างพระราชบัญญัติการประกอบธุรกิจบัตรเครดิตดังกล่าวได้รับความเห็นชอบจากคณะรัฐมนตรีเรียบร้อยแล้วและอยู่ในระหว่างการพิจารณาของสภาผู้แทนราษฎร
บริษัทฯ ไม่สามารถคาดหมายได้ว่าพระราชบัญญัติดังกล่าวจะมีผลใช้บังคับเมื่อใด

ภายใต้ร่างพระราชบัญญัติฉบับปัจจุบันกำหนดให้ผู้ประกอบการธุรกิจบัตรเครดิตต้องขอรับใบอนุญาตจากรัฐมนตรีว่าการกระทรวงการคลังและต้องมีคุณสมบัติตามที่กำหนด
อีกทั้งได้กำหนดให้มีการจัดตั้งคณะกรรมการกำกับการประกอบธุรกิจ
บัตรเครดิตเพื่อกำกับดูแลธุรกิจบัตรเครดิต ดังนั้น บริษัทฯ
อาจจะต้องปรับเปลี่ยนการปฏิบัติงานและการดำเนินกิจการ
เพื่อให้สอดคล้องกับข้อกำหนดตามพระราชบัญญัติดังกล่าว อันอาจทำให้บริษัทฯ
มีค่าใช้จ่ายในการดำเนินการดังกล่าวมากขึ้น
อีกทั้งอัตราดอกเบี้ยและค่าธรรมเนียมที่บริษัทจะเรียกเก็บจากผู้ถือบัตรอาจถูกควบคุมโดยพระราชบัญญัติดังกล่าวด้วย
ซึ่งอาจจะเป็นผลกระทบต่อผลการดำเนินงานของบริษัทฯ

นอกจากนี้
การประกอบธุรกิจบัตรเครดิตและการให้สินเชื่อส่วนบุคคลโดยผู้ประกอบการที่ไม่ใช่สถาบันการเงินอาจจะต้องตกอยู่ภายใต้บังคับของกฎหมายเกี่ยวกับธุรกิจสถาบันการเงิน
ซึ่งร่างพระราชบัญญัติดังกล่าวอยู่ในระหว่างการพิจารณาของ รัฐสภา ภายใต้ร่างกฎหมายดังกล่าว
ผู้ประกอบธุรกิจการเงินซึ่งมิใช่สถาบันการเงินอาจต้องอยู่ภายใต้การกำกับดูแลของธนาคารแห่งประเทศไทย

อย่างไรก็ตาม สาระสำคัญของร่างพระราชบัญญัติฉบับนี้ยังอาจเปลี่ยนแปลงได้
ในระหว่างการพิจารณาของ สภาผู้แทนราษฎรและวุฒิสภา ทั้งนี้
การมีผลใช้บังคับของพระราชบัญญัติฉบับนี้ยังไม่อาจถูกกำหนดได้แน่นอน

1.2 ปัจจัยความเสี่ยงทั่วไปที่เกี่ยวข้องกับธุรกิจให้บริการบัตรเครดิต 

1.2.1 การที่บัตรเครดิตถูกใช้อย่างทุจริต

การประกอบธุรกิจบัตรเครดิตของผู้ประกอบการบัตรเครดิตโดยทั่วไปจะมีความเสียหายจากการที่บัตรเครดิตบางส่วนอาจถูกใช้โดยทุจริต
หรือมีการปลอมแปลง ในการดำเนินธุรกิจของบริษัทฯ ก็เช่นกัน มีกรณีที่บัตรเครดิตของบริษัทฯ
บางส่วน ถูกใช้อย่างทุจริตหรือมีการปลอมแปลงบัตร โดยที่บางครั้งบริษัทฯ
ไม่อาจระงับการใช้บัตรเครดิตดังกล่าวได้ทันท่วงที ซึ่งก่อให้เกิดความเสียแก่บริษัทฯ
เนื่องจากบริษัทฯ ไม่สามารถติดตามหนี้ดังกล่าวได้ ในระยะเวลา 3 ปีที่ผ่านมา บริษัทฯ มีค่าใช้จ่าย
จากการใช้บัตรเครดิตโดยทุจริตและการใช้บัตรเครดิตปลอมประมาณ 1-2 ล้านบาทต่อปี
ซึ่งคิดเป็นสัดส่วนต่อลูกหนี้บัตรเครดิตสุทธิที่ต่ำกว่ามาตรฐานของวีซ่า หรือมาสเตอร์การ์ด
อย่างไรก็ตามเพื่อป้องกันและบรรเทาความเสียหายที่อาจเกิดขึ้น บริษัทฯ
ได้จัดกำหนดกระบวนการในการตรวจสอบความถูกต้องของข้อมูล ซึ่งบริษัทฯ
เชื่อว่าระบบสารสนเทศที่ใช้ในการตรวจสอบและ ป้องกันการใช้บัตรเครดิตดังกล่าว
รวมทั้งพนักงานที่ได้รับการฝึกอบรมอย่างต่อเนื่องสามารถตรวจสอบการใช้บัตรเครดิต
โดยทุจริตหรือโดยบุคคลอื่นได้ในระยะเวลาที่ผ่านมา ความเสียหายของบริษัทฯ
ที่เกิดขึ้นจากการใช้บัตรเครดิตโดยทุจริตถือว่า
เป็นจำนวนที่ต่ำเมื่อเปรียบเทียบกับยอดลูกหนี้สุทธิของบริษัทฯ และปัจจุบันนี้ไม่มีเหตุใดที่ทำให้บริษัทฯ
เชื่อว่าค่าใช้จ่าย ของบริษัทฯ ที่เกิดจากการใช้บัตรเครดิตโดยทุจริตจะเพิ่มขึ้นอย่างมีนัยสำคัญ

1.2.2 การที่ผู้สมัครบัตรเครดิตแจ้งข้อมูลเท็จ

บริษัทฯ เชื่อว่าขั้นตอนการอนุมัติใบสมัครบัตรเครดิตและการตรวจสอบข้อมูลของผู้สมัครบัตร รวมทั้ง
ระบบสารสนเทศที่ใช้ในการวิเคราะห์การอนุมัติบัตรเครดิตของบริษัทฯ
รัดกุมและสอดคล้องกับแนวทางการปฏิบัติงานของบริษัทอื่นที่ประกอบธุรกิจบัตรเครดิตในประเทศ
อย่างไรก็ตาม การได้รับข้อมูลอันเป็นเท็จดังกล่าวอาจทำให้บริษัทฯ
ไม่สามารถพิจารณาถึงความสามารถในการชำระหนี้
หรือกำหนดวงเงินการใช้บัตรเครดิตที่ถูกต้องและเหมาะสมสำหรับผู้ถือบัตรเครดิต
แต่ละรายดังกล่าวได้ บริษัทฯ
จึงอาจได้รับความเสียหายจากการที่ผู้สมัครบัตรเครดิตแจ้งข้อมูลอันเป็นเท็จในการสมัครบัตรเครดิต
ซึ่งเมื่อผู้ถือบัตรเครดิตดังกล่าวใช้บัตรเครดิตซื้อสินค้าหรือบริการเกินกว่าความสามารถของตนที่จะชำระหนี้คืน
บริษัทฯ อาจไม่สามารถติดตามหรือได้รับชำระหนี้คืนเต็มจำนวนจากผู้ถือบัตรเครดิตดังกล่าวได้
อันอาจจะส่งผลกระทบต่อผลประกอบการหรือฐานะการเงินของบริษัทฯ
หรืออาจจะทำให้ต้นทุนการประกอบการของบริษัทฯ เพิ่มสูงขึ้น อย่างไรก็ตาม
เท่าที่ผ่านมาข้อมูลเท็จของผู้สมัครบัตรเครดิตที่บริษัทฯ ตรวจพบและความเสียหายที่เกิดขึ้นแก่บริษัทฯ
อันเนื่องมาจากข้อมูลเท็จของผู้สมัครบัตรเครดิต มีจำนวนน้อย
และไม่มีผลกระทบอย่างมีนัยสำคัญต่อการประกอบธุรกิจของบริษัทฯ

1.2.3 ความผิดพลาดในการพิจารณาของพนักงานบริษัทฯ
ในการอนุมัติบัตรเครดิตและวงเงินการใช้บัตรเครดิต (Credit Line)

ปัจจุบันธนาคารแห่งประเทศไทยมิได้กำหนดให้ผู้ประกอบการธุรกิจบัตรเครดิตต้องพิจารณา และอนุมัติ
วงเงินการใช้บัตรเครดิตของผู้สมัครบัตรเครดิตตามรายได้ของผู้สมัครบัตรเครดิต แม้ว่าบริษัทฯ
จะเชื่อว่าบริษัทฯ ได้กำหนดขั้นตอนการอนุมัติบัตรเครดิตและวงเงินการใช้บัตรเครดิตที่รัดกุม
โปร่งใส และมีประสิทธิภาพไม่น้อยกว่าผู้ประกอบธุรกิจให้บริการบัตรเครดิตรายอื่น ๆ
การพิจารณาอนุมัติบัตรเครดิตและวงเงินบัตรเครดิตยังคงต้องอาศัยดุลพินิจของพนักงานของบริษัทฯ
แต่ละคนตามหลักเกณฑ์และขั้นตอนที่บริษัทฯ ได้กำหนดไว้ หากพนักงานของบริษัทฯ
อนุมัติบัตรเครดิตแก่ผู้สมัครบัตรเครดิตที่มีคุณสมบัติไม่ครบถ้วนตามที่กำหนด
หรืออนุมัติวงเงินสูงกว่าที่ผู้สมัครบัตรเครดิตควรจะได้รับ
และผู้ถือบัตรเครดิตไม่สามารถชำระเงินคืนแก่บริษัทฯ ภาระหนี้สูญของบริษัทฯ
อาจเพิ่มสูงขึ้นอันอาจจะส่งผลกระทบต่อผลประกอบการ ฐานะการเงิน
หรือต้นทุนการประกอบการของบริษัทฯ อย่างไรก็ตาม
ในระยะเวลาที่ผ่านมายังไม่ปรากฎว่าได้เกิดภาระหนี้สูญเพิ่มขึ้นอย่างมีนัยสำคัญอันเนื่องมาจากความบกพร่องในหลักเกณฑ์และขั้นตอนในการอนุมัติบัตรเครดิตและวงเงินการใช้บัตรเครดิตของบริษัทฯ
นอกจากนี้ เพื่อเป็นการลดความเสี่ยงในเรื่องดังกล่าว บริษัทฯ
ได้อยู่ในระหว่างการพัฒนาปรับปรุงระบบ Credit Scoring
ที่มีอยู่ให้รองรับหลักเกณฑ์ใหม่ของบริษัทฯ
เพื่อให้กระบวนการอนุมัติบัตรเครดิตและวงเงินการใช้บัตรเครดิตแต่ละรายมีมาตรฐานเดียวกันและรวดเร็วมากขึ้น